Гийом IX дьо Поатие
Нова песен ще запея…

Превод от окситански: Симеон Хаджикосев, 1990

chitanka.info

Нова песен ще запея…

Вятър, дъжд да завилнее,

ще зарадвам, вярвам, с нея

тази, гдето ме плени,

и макар жестока че е,

нейни ще са моите дни.

Сам на нея се предавам

и изцяло доверявам,

за пиян не се признавам,

но обичам я смирен.

Смърт без нея се задава,

толкоз скъпа е за мен.

От седеф тя по е бяла,

друга тъй не би сияла,

но не съм й домилял, а

ако тя не ме дари

скоро с любовта си цяла,

Господ ще ме умори.

И защо, госпожо мила,

от любов сте ме лишила,

в манастир ли сте решила

да вървите? Знайте, аз

да понасям нямам сила

злото, сторено от вас.

Да изчезна смисъл няма,

по-добре да бъдем двама,

няма в любовта измама,

ако любим се със жар.

У Дарост със радост няма

чака славният другар.

Аз по нея цял треперя

и я обожавам с плам.

С хубост кой ще й се мери

в потеклото на Адам?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.